Malatinský, Tomáš, minister hospodárstva SR (2013-09-12):
Ďakujem pekne. Vážená pani predsedajúca, vážené pani poslankyne, poslanci, vládny návrh zákona o pôsobnosti orgánov štátnej správy pre sprístupňovanie biocídnych výrobkov na trh a ich používanie a o zmene a doplnení niektorých zákonov (biocídny zákon) predkladám s cieľom upraviť pôsobnosť orgánov štátnej správy pre sprístupňovanie a používanie biocídnych výrobkov podľa nariadenia Európskeho parlamentu a Rady Európskej únie č. 528/2012 o sprístupňovaní biocídnych výrobkov na trh a ich používaní a týmto vytvoriť podmienky pre uplatňovanie tohto nariadenia Európskej únie v Slovenskej republike. V podmienkach Slovenskej republiky zabezpečuje výkon štátnej správy v danej oblasti ministerstvo hospodárstva a jeho Centrum pre chemické látky a prípravky, pričom nariadenie Európskej únie č. 528/2012 predpokladá rovnocennú spoluprácu príslušných orgánov jednotlivých členských štátov pri hodnotení biocídnych výrobkov a ich účinných látok, pre ktoré majú členské štáty zabezpečiť dostatočný počet kvalifikovaného a skúseného personálu. Aj v tejto súvislosti návrh zákona bol spracovaný v úzkej spolupráci s už spomínaným centrom. Predloženým návrhom zákona sa ruší zákon č. 217/2003 Z. z. o podmienkach uvedenia biocídnych výrobkov na trh a o zmene doplnení niektorých zákonov v znení neskorších predpisov a rušia sa predpisy vydané na jeho vykonanie, preberajúce do právneho systému Slovenskej republiky smernicu 98/2008 Európskeho spoločenstva, ktorá sa nariadením Európskej únie č. 528/2012 k uvedenému dátumu účinnosti taktiež ruší. Návrh zákona bude mať pozitívny vplyv na rozpočet verejnej správy, ktorý sa predpokladá v prípade, ak bude štátna správa zabezpečená potrebným počtom kvalifikovaných zamestnancov, ktorí môžu vykonať činnosti spojené s hodnotením biocídnych výrobkov a účinných látok podľa nariadenia Európskej únie č. 528/2012. A centrum sa bude môcť aktívnejšie zapojiť do procesu hodnotenia biocídnych výrobkov pre podnikateľov v rámci Európskej únie. Do štátneho rozpočtu môžu byť v takom prípade odvádzané okrem ročných platieb za biocídne výrobky sprístupnené na trhu Slovenskej republiky i ďalšie finančné prostriedky za odborné služby, ktoré centrum poskytne podnikateľovi na jeho žiadosť. Rezort navýšenie počtu štátnozamestnaneckých miest ministerstva hospodárstva v rokoch 2014 až 2016 zabezpečí siedmimi miestami v rámci voľných miest rezortu a ďalších sedem štátnozamestnaneckých miest zabezpečí racionalizáciou činnosti príspevkových organizácií v pôsobnosti ministerstva. Finančné náklady na uvedené štátnozamestnanecké miesta síce nie sú rozpočtovo kryté, avšak návrh zákona by mal umožniť ich financovanie z úhrad a platieb centru, ktoré je možné vyberať podľa čl. 80 ods. 2 tohto nariadenia tak, aby príslušnému orgánu pokryli náklady na poskytované služby. Návrh zákona preto po rokovaniach s ministerstvom financií nepredpokladá vytváranie schodku štátneho rozpočtu ani zvyšovanie počtu zamestnancov kapitoly rezortu hospodárstva. Vykonateľnosť zákona a plnenie záväzkov členského štátu z nariadenia Európskej únie č. 528/2012 však vyžadujú, aby centrom vybrané finančné prostriedky pokryli náklady na plnenie jeho úloh. Návrh zákona nebude mať sociálne vplyvy, predpokladá negatívny vplyv na podnikateľské prostredie a pozitívny vplyv na životné prostredie a informatizáciu spoločnosti. Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. Vážená pani predsedajúca, poslankyne a poslanci, žiadam o podporu tohto návrhu zákona. Ďakujem.